

### TΜΗΜΑ ΕΥΡΩΠΑΪΚΩΝ ΚΑΙ ΔΙΕΘΝΩΝ ΣΧΕΣΕΩΝ- ΤΕΔΣ

Πανεπιστημίου 30, 106 79 Αθήνα

Email: [**erasmus@uoa.gr**](mailto:erasmus@uoa.gr)

[](https://www.interel.uoa.gr/erasmus/sm/) [](https://www.facebook.com/profile.php?id=61556510083333) [](https://www.instagram.com/nkua_erasmus?igsh=MTRyODJpaGxvem0zcw==)

Αθήνα, 12 Φεβρουαρίου 2025

Προκήρυξη 30 θέσεων για Βραχυχρόνια Κινητικότητα Erasmus+ σπουδές υποψήφιων διδακτόρων/διδακτορισσών με φυσική παρουσία |Call 2024 /2024-1-EL01-KA131-HED-000195680

Στο πλαίσιο του Erasmus+ το Τμήμα Ευρωπαϊκών και Διεθνών Σχέσεων (ΤΕΔΣ) του ΕΚΠΑ ανακοινώνει τη δυνατότητα συμμετοχής φοιτητών 3ου κύκλου σπουδών (υποψήφιων διδακτόρων/διδακτορισσών) για βραχυχρόνια κινητικότητα (5-30 ημερών) κατά το χειμερινό εξάμηνο του ακαδημαϊκού έτους 2025-2026.

Σκοπός

Η δράση αυτή έχει στόχο την αποτελεσματικότερη κάλυψη των ποικίλων αναγκών μάθησης και κατάρτισης των φοιτητών 3ου κύκλου σπουδών, ειδικά όσων δεν μπορούν για οποιονδήποτε λόγο να συμμετάσχουν σε μακροχρόνια κινητικότητα Erasmus+ (διάρκειας 2-5 μηνών) και τη διασφάλιση της προσφοράς ίσων ευκαιριών σε σχέση με το προσωπικό ανώτατης /τριτοβάθμιας εκπαίδευσης.

Περίοδος κινητικότητας

Οι μετακινήσεις μπορούν να γίνουν από **1/9/2025 έως 31/12/2025**

Διάρκεια κινητικότητας

Η διάρκεια της κινητικότητας με φυσική παρουσία μπορεί να είναι **από 5 έως 30 διαδοχικές ημέρες**. Ενθαρρύνεται η προσθήκη εικονικής συνιστώσας στην κινητικότητα με φυσική παρουσία.

Χρηματοδότηση

**ΕΠΙΧΟΡΗΓΗΣΗ ΓΙΑ ΑΤΟΜΙΚΗ ΥΠΟΣΤΗΡΙΞΗ**

Όλοι/όλες οι συμμετέχοντες/ουσες λαμβάνουν επιχορήγηση για την κάλυψη ατομικών δαπανών, όπως φαίνεται στον παρακάτω πίνακα:

|  |  |  |
| --- | --- | --- |
| **ΕΠΙΧΟΡΗΓΗΣΗ ΓΙΑ ΑΤΟΜΙΚΗ ΥΠΟΣΤΗΡΙΞΗ** για διάρκεια κινητικότητας με φυσική παρουσία | Ποσό επιχορήγησης: | Ομάδες με λιγότερες ευκαιρίες[[1]](#footnote-1) |
| Έως την 14η ημέρα | 79 ευρώ την ημέρα | +100 ευρώ για ολόκληρη την περίοδο κινητικότητας |
| Από την 15η έως την 30η ημέρα | 56 ευρώ την ημέρα | +150 ευρώ για ολόκληρη την περίοδο κινητικότητας |

Η επιχορήγηση για την κάλυψη των ατομικών δαπανών μπορεί επίσης να καλύψει μία ημέρα μετακίνησης (ταξιδίου) πριν από τη δραστηριότητα και μία μέρα μετά τη δραστηριότητα. Εάν, όμως, κάποια ημέρα ταξιδιού συμπίπτει με την 1η ή την τελευταία ημέρα της εκπαιδευτικής δράσης, δεν λαμβάνεται η πρόσθετη επιχορήγηση για το ταξίδι την ημέρα αυτή.

**ΕΠΙΧΟΡΗΓΗΣΗ ΓΙΑ ΔΑΠΑΝΕΣ ΤΑΞΙΔΙΟΥ**

Οι συμμετέχοντες/ουσες λαμβάνουν επιπλέον χρηματοδότηση για την κάλυψη δαπανών ταξιδίου που υπολογίζεται βάσει της χιλιομετρικής απόστασης από τον τόπο του Ιδρύματος αποστολής προς τον τόπο διεξαγωγής της δραστηριότητας και σύμφωνα με τις τιμές ανά ζώνη χιλιομέτρων του ακόλουθου πίνακα.

Οι αποστάσεις υπολογίζονται με βάση τον υπολογιστή αποστάσεων που υποστηρίζεται από την Ευρωπαϊκή Επιτροπή <https://erasmus-plus.ec.europa.eu/resources-and-tools/distance-calculator>.

|  |  |  |
| --- | --- | --- |
| **ΕΠΙΧΟΡΗΓΗΣΗ ΓΙΑ ΔΑΠΑΝΕΣ ΤΑΞΙΔΙΟΥ** | | |
| **Αποστάσεις ταξιδίου** | **Περίπτωση συνήθους μετακίνησης** | **Περίπτωση πράσινης μετακίνησης** |
| Μεταξύ 10 και 99 χιλιομέτρων: | 28 ευρώ ανά συμμετέχοντα | 56 ευρώ ανά συμμετέχοντα |
| Μεταξύ 100 και 499 χιλιομέτρων: | 211 ευρώ ανά συμμετέχοντα | 285 ευρώ ανά συμμετέχοντα |
| Μεταξύ 500 και 1999 χιλιομέτρων: | 309 ευρώ ανά συμμετέχοντα | 417 ευρώ ανά συμμετέχοντα |
| Μεταξύ 2000 και 2999 χιλιομέτρων: | 395 ευρώ ανά συμμετέχοντα | 535 ευρώ ανά συμμετέχοντα |
| Μεταξύ 3000 και 3999 χιλιομέτρων: | 580 ευρώ ανά συμμετέχοντα | 785 ευρώ ανά συμμετέχοντα |
| Μεταξύ 4000 και 7999 χιλιομέτρων: | 1188 ευρώ ανά συμμετέχοντα | 1188 ευρώ ανά συμμετέχοντα |
| Ίσες ή μεγαλύτερες των 8000 χιλιομέτρων: | 1735 ευρώ ανά συμμετέχοντα | 1735 ευρώ ανά συμμετέχοντα |

**ΠΡΑΣΙΝΗ ΜΕΤΑΚΙΝΗΣΗ**

Οι συμμετέχοντες/ουσες μπορούν να επιλέξουν πράσινη μετακίνηση[[2]](#footnote-2) (Green Travel).

Για να χαρακτηριστεί μία μετακίνηση ως «πράσινη» θα πρέπει να γίνει χρήση μέσου μεταφοράς με μειωμένο αποτύπωμα άνθρακα για την κάλυψη **μεγαλύτερου του ήμισυ της χιλιομετρικής απόστασης** μεταξύ του Ιδρύματος προέλευσης και του Ιδρύματος προορισμού.

Οι προερχόμενοι από ομάδες με λιγότερες ευκαιρίες, εάν επιλέξουν πράσινη μετακίνηση λαμβάνουν μεγαλύτερο ποσό για δαπάνες ταξιδίου από τους υπόλοιπους φοιτητές, όπως φαίνεται στον παραπάνω πίνακα.

Προϋποθέσεις συμμετοχής

- Τα Πανεπιστήμια υποδοχής πρέπει να είναι Ανώτατα Εκπαιδευτικά Ιδρύματα στα οποία έχει χορηγηθεί Χάρτης Erasmus+ για την Τριτοβάθμια Εκπαίδευση και να υπάρχει σε ισχύ διμερής συμφωνία κινητικότητας Erasmus+ με το ΕΚΠΑ . Δείτε τις επιλογές που υπάρχουν στον ακόλουθο πίνακα:

[Πίνακας συνεργαζόμενων πανεπιστημίων Erasmus+ 2025-2026 για υποψήφιους διδάκτορες](https://www.interel.uoa.gr/fileadmin/depts/interel.uoa.gr/www/uploads/erasmus-sm/131-sort-phd/PINAKAS_PANEPISTIMION_sort_GIA_YPOPSIFIOYS_DIDAKTORES_2025-2026.xlsx)

- Η διάρκεια της φυσικής κινητικότητας πρέπει να κυμαίνεται από 5 έως 30 διαδοχικές ημέρες.

-Το Πανεπιστήμιο υποδοχής πρέπει να αποδεχθεί την συγκεκριμένη βραχυχρόνια κινητικότητα, υπογράφοντας το Letter of Acceptance.

- Σε περίπτωση που ο/η υποψήφιος διδάκτορας/διδακτόρισσα έχει ενεργή σύμβαση με τον ΕΛΚΕ, πριν αιτηθεί θα πρέπει να φροντίσει να πληροφορηθεί εάν έχει δικαίωμα συμμετοχής στο πρόγραμμα.

Υποβολή αίτησης επιχορήγησης- Απαιτούμενα δικαιολογητικά για μεταφόρτωση στην πλατφόρμα του ΤΕΔΣ

1. Αντίγραφο αστυνομικής ταυτότητας
2. Αντίγραφο (μη επικυρωμένο) του **πιστοποιητικού γνώσης** της γλώσσας διδασκαλίας/εκπόνησης ερευνητικής εργασίας στο Πανεπιστήμιο υποδοχής, επιπέδου τουλάχιστον **Β2**.
3. Επιστολή αποδοχής (Letter of Acceptance) Πανεπιστημίου υποδοχής: Συμπληρώνεται και υπογράφεται από το μέλος ΔΕΠ του Ιδρύματος υποδοχής που θα σας δεχτεί και από το γραφείο Erasmus+ του Πανεπιστημίου υποδοχής.
4. Αντίγραφο πτυχίου
5. Αντίγραφο μεταπτυχιακού διπλώματος.
6. Έγγραφο του Τμήματος φοίτησης του ΕΚΠΑ, στο οποίο θα αναφέρεται η **απόφαση της Γενικής Συνέλευσης του Τμήματος για τη σύσταση της Τριμελούς Επιτροπής** και το θέμα της διατριβής. Σημειώνεται ότι η απόφαση για τον ορισμό της Τριμελούς Επιτροπής πρέπει να είναι προγενέστερη της ημερομηνίας έναρξης των σπουδών στο εξωτερικό.
7. **Βεβαίωση έγκρισης της Τριμελούς Επιτροπής του ΕΚΠΑ** για μετάβαση του υποψήφιου διδάκτορα στο Πανεπιστήμιο υποδοχής για το απαιτούμενο διάστημα. Η βεβαίωση θα πρέπει να έχει συνταχθεί στα ελληνικά, κατά προτίμηση σε επιστολόχαρτο του Τμήματος και να φέρει υπογραφή των μελών της τριμελούς επιτροπής ή έστω του βασικού επιβλέποντα.

Θα πρέπει:

α) να βεβαιώνεται το ακριβές διάστημα της κινητικότητας και ότι το πρόγραμμα που θα ακολουθήσει ο/η υποψήφιος/α θα αποτελέσει μέρος της ερευνητικής του/της εργασίας για την εκπόνηση της διδακτορικής του/της διατριβής και θα προσμετρηθεί στο συνολικό χρόνο των σπουδών του/της.

β) να αναφέρεται ότι υπάρχει συνάφεια μεταξύ του αντικειμένου της μετακίνησης και των σπουδών του υποψηφίου και η προστιθέμενη αξία της μετακίνησης.

1. [Επιπλέον δικαιολογητικά για άτομα με λιγότερες ευκαιρίες με βάση κοινωνικά και οικονομικά κριτήρια](file:///C:\Users\elena\AppData\Local\Temp\Downloads\BRACHYCHRONIA_KINITIKOTITA_OMADES_ME_LIGOTERES_EYKAIRIES__2_.docx).
2. [Επιπλέον δικαιολογητικά για πρόσθετη στήριξη ένταξης για άτομα με αναπηρία ή σοβαρά προβλήματα υγείας.](https://www.interel.uoa.gr/erasmus/prosthetiepixorigisi/)

Προθεσμίες

Η πλατφόρμα του ΤΕΔΣ για την υποβολή των αιτήσεων για μετακινήσεις από 1/9/2025 έως 31/12/2025 θα είναι ανοικτή από 20 Φεβρουαρίου έως 11 Απριλίου 2025.

Οι ενδιαφερόμενοι παρακαλούνται να παρακολουθούν τις ανακοινώσεις του ΤΕΔΣ (<https://www.interel.uoa.gr/erasmus/sm_sort_phd/>). Επίσης, παρακαλούνται να επικοινωνήσουν με το Πανεπιστήμιο υποδοχής, για να εξασφαλίσουν το Letter of Acceptance, εγκαίρως.

Κριτήρια επιλογής και μοριοδότηση

Η έγκριση των αιτήσεων θα γίνει από το ΤΕΔΣ με τα παρακάτω βασικά κριτήρια και μοριοδότηση:

-Βαθμός Πτυχίου: Άριστα: 3/10, Λίαν Καλώς: 2/10, Καλώς: 1/10

- Βαθμός Μεταπτυχιακού Διπλώματος: Άριστα: 3/10, Λίαν Καλώς: 2/10, Καλώς: 1/10

- Επίπεδο γνώσης της γλώσσας διδασκαλίας/εκπόνησης της ερευνητικής εργασίας: C2-C1: 2/10, B2:1/10

- Γνώση δεύτερης ξένης γλώσσας: 2/10

Μόνο τα αιτήματα των υποψηφίων διδακτόρων/ρισσών που πληρούν τις προϋποθέσεις και τα κριτήρια τα οποία αναφέρονται στην Πρόσκληση και συνοδεύονται από όλα τα απαιτούμενα δικαιολογητικά θα γίνουν αποδεκτά και θα αξιολογηθούν με βάση τη μοριοδότηση που θα λάβουν και έως την πλήρωση των 30 θέσεων για τις οποίες έχει δεσμευτεί επιχορήγηση μέσω του Call 2024.

Μετά τον έλεγχο των αιτήσεων, θα καταρτιστεί Πίνακας επιλεγμένων συμμετεχόντων ο οποίος θα αναρτηθεί στην ιστοσελίδα του ΤΕΔΣ. Κατόπιν, θα ακολουθήσει περίοδος ενστάσεων διάρκειας 5 ημερών. Μετά το πέρας των 5 ημερών και τον έλεγχο, αποδοχή ή απόρριψη των πιθανών ενστάσεων, θα αναρτηθεί ο Τελικός Πίνακας επιλεγμένων και οι υποψήφιοι/ες θα ενημερωθούν από το ΤΕΔΣ.

Σοφία Παπαϊωάννου

Αντιπρύτανις Ακαδημαϊκών, Διεθνών Σχέσεων και Εξωστρέφειας

*« Το έγγραφο με την πρωτότυπη υπογραφή βρίσκεται στο αρχείο του ΤΕΔΣ*

1. *Οι συμμετέχοντες που ανήκουν σε ομάδες με λιγότερες ευκαιρίες πρέπει να πληρούν ένα από τα παρακάτω (1) και (2) κοινωνικο-οικονομικά κριτήρια:*

   Κριτήριο (1) Ανήκουν σε μία τουλάχιστον από τις παρακάτω Κοινωνικές Ομάδες με Λιγότερες Ευκαιρίες και το κατά κεφαλήν εισόδημα να μην υπερβαίνει το ποσό των έξι χιλιάδων (6.000) ευρώ για το φορολογικό έτος 2023:

   i. Ο/H συμμετέχων/ουσα είναι γονέας μονογονεϊκής οικογένειας. ii. Ο/H συμμετέχων/ουσα είναι γονέας με τρία (3) τέκνα και άνω, εκ των οποίων τουλάχιστον ένα εξαρτώμενο μέλος. iii. Ο/H συμμετέχων/ουσα είναι ορφανός από δύο γονείς, εφόσον δεν έχει υπερβεί το 25ο έτος της ηλικίας του. Ως ημερομηνία γέννησης θεωρείται η 31η Δεκεμβρίου του έτους γέννησης και ως ημερομηνία συμπλήρωσης του 25ου έτους, θεωρείται η 31η Δεκεμβρίου 2023. iv. Ο/H συμμετέχων/ουσα είναι εξαρτώμενο μέλος γονέα με τρία τέκνα και άνω (εξαρτώμενα ή μη). v. Ο/H συμμετέχων/ουσα είναι εξαρτώμενο μέλος μονογονεϊκής οικογένειας. vi. Ο/H συμμετέχων/ουσα είναι εξαρτώμενο μέλος με γονέα ή γονείς ή/και ένα ή περισσότερα αδέλφια εξαρτώμενα μέλη, με ποσοστό αναπηρίας τουλάχιστον 67%. vii. Ο/H συμμετέχων/ουσα έχει σύζυγο ή/και τέκνα-εξαρτώμενα μέλη με ποσοστό αναπηρίας τουλάχιστον 67%. viii. Ο/H συμμετέχων/ουσα είναι Έλληνας πολίτης μέλος της Μουσουλμανικής Μειονότητας της Θράκης. ix. Ο/H συμμετέχων/ουσα είναι Ρομά. x. Ο/H συμμετέχων/ουσα είναι πρόσφυγας. xi. Ο/H συμμετέχων/ουσα βρίσκεται στη διαδικασία της φυλομετάβασης. xii. Ο/H συμμετέχων/ουσα είναι αποφυλακισμένος/η.

   Κριτήριο (2) Συμμετέχοντες/ουσες με αναπηρία τουλάχιστον 50%, εφόσον το κατά κεφαλήν εισόδημα δεν υπερβαίνει το ποσό των επτά χιλιάδων (7.000) ευρώ για το φορολογικό έτος 2023. [↑](#footnote-ref-1)
2. Μετακίνηση με μειωμένο αποτύπωμα άνθρακα ή εν γένει περιβαλλοντικό αποτύπωμα όπως π.χ. λεωφορείο, τρένο ή συνεπιβατισμό (carpooling). [↑](#footnote-ref-2)